
d'ap. A2. 
 IN NOMINE SANCTE ET INDIVIDUE TRINITATIS. Ego Galterus, Dei gratia Lingonensis episcopus, notum facio presentibus et futuris qualiter controversia que inter ecclesiam Molismensem et ecclesiam Morimundensem habebatur per manum nostram sopita fuerit et fine pacifico terminata. Erat enim  inter eos talis controversia. Prior de Burgo Sancte Marie duas minas annone, unam minam frumenti et alteram avene quas sibi fratres Morimundi singulis annis debebant, ad minam Lingonensem reddi dicebat. Fratres vero Morimundi ad minam que in villa que Romanis dicitur currebat, ad  quam prius reddiderant, annona reddi debere affirmabant. De quadam vero silva que Chasnetum appellatur similiter inter eos erat controversia quia  prior Chasnetum illud totum sui juris et ecclesie sue esse proponebat. Fratres vero Morimundi quinque partes Chasneti suas et sextam tamen prioris asserebant.  Super his vero querelis, auditis utriusque partis rationibus, talis inter eos facta est compositio. De annona dictum est quod ad minam que in  villa Romanis currebat ad quam prius reddita fuerat, in posterum reddetur. De Chasneto vero dictum est quod neque a fratribus Morimundi neque a priore vel ab hominibus suis extirparetur, sed in eo statu in quo erat quando facta fuit hec compositio servaretur. Et si Chasnetum vetustate  vel aliquo alio modo in planum redigetur, fratres Morimundi quinque partes terre illius et prior Sancte Marie sextam tam ad agriculturam quam ad ceteros usus suos in pace haberent et quiete imperpetuum possiderent. Dictum est quod fratres Morimundi et prior Sancte Marie et homines sui in predicto Chasneto usuarium suum habeant in marrimagio, in pasturis tam porcorum tam ceterorum animalium. Dictum est etiam quod si centum jugera que  monachi Morimundenses ibi habere debebant nondum extirpata erant, infra metas quam jam posite erant extirparentur. Actum Lingonis,  per manum nostram, anno ab incarnatione Domini M° C° LX° V°, Nevelone abbate Molismensi laudante et litteris suis assensum prebente, assistentibus discretis et honestis personis : de archidiaconis nostris Garnerio, Pontio, Girardo et Hugone ; de monachis Morimundi, Lamberto,  Albrico et Clemente ; de monachis Molismensibus, Josberto tunc priore de Burgo Sancte Marie et Herberto priore Sancti Desiderii.